Document ID: 32004D0919

Reference:
30.12.2004
LT
Europos Sąjungos oficialusis leidinys
L 389/28
TARYBOS SPRENDIMAS
2004 m. gruodžio 22 d.
dėl kovos su tarpvalstybinio pobūdžio nusikaltimais, susijusiais su transporto priemonėmis
(2004/919/EB)
EUROPOS SAJUNGOS TARYBA,
atsižvelgdama į Europos Sąjungos sutartį, ypač į jos 30 straipsnio 1 dalies a punktą ir 34 straipsnio 2 dalies c punktą,
atsižvelgdama į Nyderlandų Karalystės iniciatyvą,
atsižvelgdama į Europos Parlamento nuomonę,
kadangi:
(1)
Europos Sąjungos valstybėse narėse kasmet pavagiama apytikriai 1,2 milijono motorinių transporto priemonių.
(2)
Šios vagystės susijusios su nemažais nuostoliais, siekiančiais mažiausiai 15 milijardų eurų kasmet.
(3)
Didelę šių transporto priemonių dalį, apytiksliai nuo 30 iki 40 %, pavagia organizuotos nusikaltėlių grupės; vėliau tos transporto priemonės perdirbamos ir eksportuojamos į kitas valstybes Europos Sąjungoje ir už jos ribų.
(4)
Tai ne tik sukelia materialinius nuostolius bet ir labai kenkia piliečių tikėjimui teisingumu ir saugumo jausmui. Su transporto priemonėmis susiję nusikaltimai dažnai lydimi sunkaus, įvairaus pobūdžio smurto.
(5)
Todėl trukdoma pasiekti Sutarties 29 straipsnyje nustatytą tikslą – suteikti piliečiams aukšto lygio saugumą laisvės, saugumo ir teisingumo erdvėje.
(6)
Taryba 1999 m. gegužės 27 d. priėmė Rezoliuciją dėl kovos su tarptautiniu nusikalstamumu, labiau kontroliuojant naudojamus maršrutus (1).
(7)
Nusikaltimai, susiję su transporto priemonėmis, tarptautiniu mastu taip pat gali būti susiję su kitais nusikaltimais, pavyzdžiui, prekyba narkotikais, šaunamaisiais ginklais ir žmonėmis.
(8)
Su nusikaltimais, susijusiais su transporto priemonėmis, turi kovoti valstybių narių teisėsaugos institucijos. Tačiau siekiant spręsti šių nusikaltimų tarpvalstybinius aspektus, reikalinga ir adekvatu priimti bendrą požiūrį, apimantį, kai tai įmanoma ir būtina, valstybių narių ir jų teisėsaugos institucijų bendradarbiavimą.
(9)
Teisėsaugos institucijų ir transporto priemonių registracijos institucijų bendradarbiavimas, taip pat informacijos teikimas atitinkamoms šalims yra ypač svarbus.
(10)
Taip pat yra svarbus bendradarbiavimas su Europolu, kadangi Europolas gali pateikti šio klausimo analizę ir ataskaitas.
(11)
Europos policijos koledžas per Europos policijos mokymo tinklą (EPLN) valstybių narių policijos pajėgoms sudaro galimybę naudotis savo turimais šaltiniais, kuriuose galima ieškoti informacijos ir specialių žinių su transporto priemonėms susijusių nusikaltimų klausimais. EPLN per savo rengiamas dikusijas taip pat suteikia galimybę keistis žiniomis ir patirtimi.
(12)
Kova su nusikaltimais, susijusiais su transporto priemonėmis, taps intensyvesnė, kadangi didėja valstybių narių, prisijungiančių prie 2000 m. birželio 29 d. Sutarties dėl Europos transporto priemonės ir vairuotojo pažymėjimo informacinės sistemos (EUCARIS), skaičius.
(13)
Siekiant veiksmingai kovoti su tarptautinio masto nusikaltimais, susijusiais su transporto priemonėmis, reikės imtis konkrečių priemonių,
NUSPRENDĖ:
1 straipsnis
Sąvokų apibrėžimai
Šiame sprendime naudojamos šios sąvokos:
1)
„Transporto priemonė“ – motorinė transporto priemonė, priekaba, namelis-autopriekaba, kaip apibrėžta su Šengeno informacine sistema (SIS) susijusiose nuostatose;
2)
„Nacionalinė kompetentinga institucija“ – bet kurios šio sprendimo tikslais valstybių narių paskirtos nacionalinės institucijos, kurios, atitinkamai, gali būti policijos, muitinės, sienos apsaugos ir teisminės institucijos.
2 straipsnis
Tikslas
1.   Šio sprendimo tikslas – pagerinti bendradarbiavimą Europos Sąjungoje, siekiant užkirsti kelią tarpvalstybinio pobūdžio nusikaltimams, susijusiems su transporto priemonėmis, ir kovoti su jais.
2.   Ypatingas dėmesys skiriamas ryšiui tarp transporto priemonės vagystės, neteisėtos prekybos automobiliais ir organizuoto nusikalstamumo, pavyzdžiui, prekybos narkotikais, šaunamaisiais ginklais ir žmonėmis.
3 straipsnis
Nacionalinių kompetentingų institucijų bendradarbiavimas
1.   Valstybės narės pagal nacionalinę teisę imasi būtinų priemonių skatinti nacionalinių kompetentingų institucijų tarpusavio bendradarbiavimą kovojant su tarpvalstybinio pobūdžio nusikaltimais, susijusiais su transporto priemonėmis, pavyzdžiui, bendradarbiavimo susitarimų pagalba.
2.   Specialus dėmesys skiriamas bendradarbiavimui eksporto kontrolės srityje, atsižvelgiant į atitinkamą kompetencijų pasiskirstymą valstybėse narėse.
4 straipsnis
Kompetentingų institucijų ir privataus sektoriaus bendradarbiavimas
1.   Valstybės narės pagal nacionalinę teisę imasi būtinų priemonių organizuoti reguliarias nacionalinių kompetentingų institucijų konsultacijas, į kurias gali būti kviečiami privataus sektoriaus atstovai (pavyzdžiui, dingusių transporto priemonių privačių registrų tvarkytojai, draudikai ir prekybos automobiliais atstovai), siekiant koordinuoti informaciją ir abipusiai suderinti veiklą šioje srityje.
2.   Valstybės narės pagal nacionalinę teisę supaprastina procedūras, kad būtų skubiai grąžinamos transporto priemonės, kurias nacionalinės kompetentingos institucijos atiduoda po jų konfiskavimo.
5 straipsnis
Ryšių palaikymo punktai su transporto priemonėmis susijusių nusikaltimų klausimais
1.   Iki 2005 m. kovo 30 d. valstybės narės iš savo teisėsaugos institucijų paskiria ryšių palaikymo punktą, skirtą kovai su tarpvalstybinio pobūdžio nusikaltimais, susijusiais su transporto priemonėmis.
2.   Valstybės narės įgalioja ryšių palaikymo punktus remiantis galiojančiais taikytinais teisės aktais keistis patirtimi, analize bei bendrojo pobūdžio ir technine informacija apie su transporto priemonėmis susijusius nusikaltimus. Apsikeitimas informacija apima su transporto priemonėmis susijusių nusikaltimų prevencijos metodus ir pažangiausią praktiką. Toks apsikeitimas neapima keitimosi asmens duomenimis.
3.   Informacija apie paskirtus nacionalinius ryšių palaikymo punktus ir susiję pakeitimai pranešami Tarybos generaliniam sekretoriatui, kad būtų paskelbti Europos Sąjungos oficialiajame leidinyje.
6 straipsnis
Perspėjimai apie pavogtas transporto priemones ir registracijos liudijimus
1.   Kai pranešama apie pavogtą transporto priemonę, valstybių narių kompetentingos institucijos pagal nacionalinę teisę nedelsdamos perspėjimą apie pavogtą transporto priemonę įveda į SIS ir, kai įmanoma – į Interpolo turimą pavogtų motorinių transporto priemonių duomenų bazę.
2.   Valstybė narė pagal nacionalinę teisę nedelsdama atšaukia paieškos registre esantį jos pateiktą perspėjimą, kai tik nustoja egzistavusi priežastis, dėl kurios perspėjimas buvo pateiktas.
3.   Kai pranešama apie pavogtus registracijos liudijimus, valstybių narių kompetentingos institucijos pagal nacionalinę teisę nedelsdamos perspėjimą apie tai įveda į SIS.
7 straipsnis
Registravimas
1.   Kiekviena valstybė narė užtikrina, kad jos kompetentingos institucijos imtųsi būtinų priemonių užkirsti kelią piktnaudžiavimams transporto priemonių registracijos dokumentais ir jų vagystei.
2.   Teisėsaugos institucijos informuoja nacionalines transporto priemonių registracijos institucijas, ar yra žinoma, kad registruojama transporto priemonė yra vogta. Duomenų bazėmis šiuo tikslu naudojamasi tinkamai atsižvelgiant į Bendrijos teisės nuostatas.
8 straipsnis
Piktnaudžiavimo transporto priemonių registracijos liudijimais prevencija
1.   Siekiant užkirsti kelią piktnaudžiavimui transporto priemonių registracijos liudijimais, valstybės narės pagal nacionalinę teisę užtikrina, kad jų kompetentingos institucijos imtųsi būtinų priemonių paimti transporto priemonės savininko ar naudotojo turimą registracijos liudijimą, jeigu transporto priemonė eismo įvykio metu buvo labai sugadinta (visiškas jos praradimas).
2.   Registracijos liudijimas pagal nacionalinę teisę taip pat paimamas, jei teisėsaugos institucijos atliekamo patikrinimo metu įtariama, kad buvo pažeisti transporto priemonės identifikavimo ženklai, pavyzdžiui transporto priemonės identifikavimo numeris.
3.   Registracijos liudijimai pagal nacionalinę teisę grąžinami tik patikrinus ir gavus teigiamą atsakymą dėl transporto priemonės identifikavimo.
9 straipsnis
Europolas
Valstybės narės užtikrina, kad jų teisėsaugos institucijos informuotų Europolą apie su transporto priemonėmis susijusių nusikaltimų kaltininkus, kai tai reikalinga vykdant Europolo įgaliojimus ir uždavinius.
10 straipsnis
Žinių ir mokymo skatinimas
Valstybės narės imasi būtinų priemonių užtikrinti, kad nacionaliniai institutai, atsakingi už atitinkamų teisėsaugos institucijų pareigūnų mokymą, savo mokymo planuose skatintų, atitinkamais atvejais bendradarbiaujant su Europos policijos koledžu, specialistų mokymą su transporto priemonėmis susijusių nusikaltimų prevencijos ir jų tyrimo srityje. Prie tokio mokymo pagal savo kompetencijos sritį gali prisidėti Europolas.
11 straipsnis
Ryšių palaikymo punktų susitikimas ir metinė ataskaita Tarybai
Ryšių palaikymo punktai su transporto priemonėmis susijusių nusikaltimų klausimais bent kartą per metus rengia susitikimą, kurį remia Tarybai pirmininkaujanti valstybė narė. Dalyvauti susitikime kviečiamas ir Europolas. Pirmininkaujanti valstybė narė Tarybai praneša apie atitinkamo teisėsaugos institucijų praktinio bendradarbiavimo raidą.
12 straipsnis
Įvertinimas
Taryba įvertina šio sprendimo vykdymą iki 2007 m. gruodžio 30 d.
13 straipsnis
Įsigaliojimas
Šis sprendimas įsigalioja jo paskelbimo Europos Sąjungos oficialiajame leidinyje dieną.
Toms valstybėms narėms, kuriose Šengeno acquis nuostatos, susijusios su SIS, dar nėra taikomos, šio sprendimo įpareigojimai, susiję su SIS, taikomi nuo tada, kai pradedamos taikyti minėtos nuostatos, kaip nurodyta šiuo tikslu pagal taikytinas procedūras priimtame Tarybos sprendime.
Priimta Briuselyje, 2004 m. gruodžio 22 d.
Tarybos vardu
Pirmininkas
C. VEERMAN
(1)  OL C 162, 1999 6 9, p. 1.

Summary:
Kova su tarpvalstybinio pobūdžio nusikaltimais, susijusiais su transporto priemonėmis
Kova su tarpvalstybinio pobūdžio nusikaltimais, susijusiais su transporto priemonėmis
 
DOKUMENTAS, KURIO SANTRAUKA PATEIKIAMA:
Sprendimas 2004/919/EB dėl kovos su tarpvalstybinio pobūdžio nusikaltimais, susijusiais su transporto priemonėmis
KOKS ŠIO SPRENDIMO TIKSLAS?
Juo nustatoma bendra strategija ES lygiu kovojant su nusikaltimais, susijusiais su transporto priemonėmis, padarytais daugiau kaip vienoje ES šalyje. Juo siekiama pagerinti ES šalių ir jų atitinkamų teisėsaugos institucijų bendradarbiavimą.
PAGRINDINIAI ASPEKTAI
Šiuo sprendimu reikalaujama, kad ES šalys:skatintų nacionalinių kompetentingų institucijų tarpusavio bendradarbiavimą; supaprastintų procedūras, kad būtų skubiai grąžinamos transporto priemonės, kurias konfiskavo nacionalinės institucijos; paskirtų ryšių palaikymo punktą, skirtą kovai su tarpvalstybinio pobūdžio nusikaltimais, susijusiais su transporto priemonėmis; ir, kai pranešama apie pavogtą transporto priemonę, įvestų šią informaciją į Šengeno informacinės sistemos (SIS) duomenų bazę su informacija apie registruotas transporto priemones ir, kai įmanoma, – į Interpolo turimą pavogtų motorinių transporto priemonių duomenų bazę.Šiame sprendime pažymimas akivaizdus ryšys tarp nusikaltimų, susijusių su transporto priemonėmis, ir kitų organizuoto nusikalstamumo formų, kaip antai prekybos narkotikais, šaunamaisiais ginklais ir žmonėmis.
Bendradarbiavimas
ES privalo imtis atitinkamų veiksmų, kad sustiprintų bendradarbiavimą:tarp nacionalinių institucijų kovojant su tarpvalstybinio pobūdžio nusikaltimais, susijusiais su transporto priemonėmis; tarp kompetentingų institucijų ir privataus sektoriaus (pavyzdžiui, dingusių transporto priemonių privačių registrų tvarkytojai, draudikai ir prekybos automobiliais atstovai), siekiant koordinuoti informaciją ir veiklą šioje srityje.ES šalys taip pat prašomos skirti daugiau dėmesio eksporto kontrolei ir supaprastinti paimtų pavogtų transporto priemonių greitą grąžinimą.
Informacijos mainaiES šalys privalo sukurti nacionalinius ryšių palaikymo punktus (NRPP), kad būtų galima keistis informacija apie kovą su nusikaltimais, susijusiais su transporto priemonėmis – taip buvo sukurtas NRPP tinklas (CARPOL). Informacijos mainai apima su transporto priemonėmis susijusių nusikaltimų prevencijos metodus ir pažangiausią praktiką, tačiau neapima keitimosi asmens duomenimis. SIS ir, jei įmanoma, Interpolo pavogtų motorinių transporto priemonių duomenų bazėje turėtų būti nuolat teikiami perspėjimai apie pavogtas transporto priemones ir registracijos liudijimus. Nacionalinių teisėsaugos institucijų prašoma informuoti Europolą apie su transporto priemonėmis susijusių nusikaltimų kaltininkus.Transporto priemonių registracijos liudijimai
ES šalių prašoma užkirsti kelią piktnaudžiavimams transporto priemonių registracijos dokumentais ir jų vagystei. Todėl teisėsaugos institucijos privalo:informuoti nacionalines transporto priemonių registracijos institucijas, ar yra žinoma, kad registruojama transporto priemonė yra vogta; paimti registracijos liudijimą, jeigu transporto priemonė buvo labai sugadinta (visiškas jos praradimas).Be to, Taryba rekomenduoja:tikrinti registracijos liudijimą, jei kyla abejonių dėl transporto priemonės identifikavimo; kad atitinkamų teisėsaugos institucijų specialistai būtų mokomi ES teisėsaugos mokymo agentūroje su transporto priemonėmis susijusių nusikaltimų prevencijos ir jų tyrimo srityje.VertinimasŠis sprendimas buvo du kartus peržiūrėtas: 2008 ir 2016 m. Atlikus pastarąją peržiūrą nustatyta, kad CARPOL pavertė NRPP tinklą profesionalesniu ir jį sustiprino, ir kad vis dar reikia išsaugoti CARPOL ilgalaikiu laikotarpiu. 2017 m. išsamiame ES saugumo politikos vertinime konstatuota, kad sprendime nustatyti tikslai ir mechanizmai vis dar atitinka šiandieninius poreikius. Įvertinime taip pat pažymima, kad Europolas aktyviai remia CARPOL, pavyzdžiui, rengdamas posėdžius ir padėdamas organizuoti jungtines tyrimo grupes, tiriančias prabangių automobilių vagystes ar prekybą narkotikais.
NUO KADA TAIKOMAS ŠIS SPRENDIMAS?
Sprendimas taikomas nuo 2004 m. gruodžio 30 d.
KONTEKSTAS
Europos transporto priemonių ir vairuotojo pažymėjimų informacinė sistema (Eucaris).
PAGRINDINIS DOKUMENTAS
2004 m. gruodžio 22 d. Tarybos sprendimas 2004/919/EB dėl kovos su tarpvalstybinio pobūdžio nusikaltimais, susijusiais su transporto priemonėmis (OL L 389, 2004 12 30, p. 28–30)
SUSIJĘS DOKUMENTAS
Komisijos tarnybų darbinis dokumentas. Išsamus ES saugumo politikos vertinimas – Pridedamas prie Komisijos komunikato Europos Parlamentui, Europos Vadovų Tarybai ir Tarybai – Devintoji pažangos, padarytos kuriant tikrą veiksmingą saugumo sąjungą, ataskaita (SWD(2017) 278 final, 2017 7 26)
paskutinis atnaujinimas 04.04.2019